b'\n_START_ARTICLE_\nFrank Calder\n_START_PARAGRAPH_\nFrank Calder (17. marraskuuta 1877 \xe2\x80\x93 4. helmikuuta 1943) oli National Hockey Leaguen ensimm\xc3\xa4inen komissaari (1917\xe2\x80\x931943). _NEWLINE_H\xc3\xa4nen hellitt\xc3\xa4m\xc3\xa4tt\xc3\xb6myytt\xc3\xa4\xc3\xa4n ja omistautumistaan liigalle kahden maailmansodan ja suuren lamakauden aikana pidet\xc3\xa4\xc3\xa4n olennaisina syin\xc3\xa4 sille, ett\xc3\xa4 liiga on nyky\xc3\xa4\xc3\xa4n ylip\xc3\xa4\xc3\xa4t\xc3\xa4\xc3\xa4n olemassa._NEWLINE_Kaksi ammattilaisj\xc3\xa4\xc3\xa4kiekkoilun palkintoa on nimetty h\xc3\xa4nen mukaansa\xc2\xa0\xe2\x80\x93 NHL:n parhaalle tulokkaalle jaettava Calder Memorial Trophy ja AHL:n pudotuspelien voittajalle luovutettava Calder Cup.\n_START_SECTION_\nEl\xc3\xa4m\xc3\xa4\n_START_PARAGRAPH_\nFrank Calder syntyi skotlantilaisille vanhemmille Bristolissa, Englannissa 17.\xc2\xa0marraskuuta 1877 ja pelasi nuorena jalkapalloa. H\xc3\xa4n muutti nuorena miehen\xc3\xa4 Kanadaan ja toimi opettajana yksityiskoulussa. H\xc3\xa4n meni naimisiin kollegansa Amelia Colen kanssa, ja heille syntyi kolme tyt\xc3\xa4rt\xc3\xa4 ja yksi poika._NEWLINE_Calder sai ty\xc3\xb6paikan Montreal Witness -lehden urheilutoimittajana. My\xc3\xb6hemmin h\xc3\xa4n ty\xc3\xb6skenteli Montreal Heraldin ja Daily Telegraphin toimituksissa. T\xc3\xa4m\xc3\xa4n j\xc3\xa4lkeen h\xc3\xa4n j\xc3\xa4tti urheilutoimittajan paikan Elmer Fergusonille ja siirtyi taloustoimittajaksi k\xc3\xa4sittelem\xc3\xa4\xc3\xa4n Montreal Stock Exchange -p\xc3\xb6rssi\xc3\xa4, joka oli siihen aikaan Kanadan suurin. H\xc3\xa4n jatkoi my\xc3\xb6s toimintaansa urheilun saralla ja oli perustamassa Montr\xc3\xa9aliin koululaisten rugby-liigaa. Lis\xc3\xa4ksi h\xc3\xa4n toimi jalkapalloliigan sihteerin\xc3\xa4._NEWLINE_N\xc3\xa4ihin aikoihin syttyi Calderin rakkaus j\xc3\xa4\xc3\xa4kiekkoa kohtaan, ja lopulta  NHA-joukkue Montreal Wanderersin omistaja Sam Lictenhein suositteli h\xc3\xa4nt\xc3\xa4 liigan hallinnollisen komitean j\xc3\xa4seneksi. Kaudella 1916\xe2\x80\x9317 NHA:n omistajat p\xc3\xa4\xc3\xa4ttiv\xc3\xa4t pudottaa ep\xc3\xa4eettisi\xc3\xa4 liiketoimintatapoja harjoittaneen Eddie Livingstonen Toronto Blueshirtsin pois liigasta ja ottivat haltuunsa h\xc3\xa4nen pelaajansa. NHA:n komissaari Frank Robinson huomasi olevansa yht\xc3\xa4 voimaton kuin edelt\xc3\xa4j\xc3\xa4ns\xc3\xa4 Emmett Quinn ja erosi virastaan. N\xc3\xa4in liigan sihteerin\xc3\xa4 toimineelle Calderille avautui tilaisuus: h\xc3\xa4n arveli Eddie Livingstonea vastaan asettuneiden NHA-omistajien tarvitsevan jotakuta edustamaan itse\xc3\xa4\xc3\xa4n, ja k\xc3\xa4yt\xc3\xa4nn\xc3\xb6ss\xc3\xa4 Calderista tuli NHA:n uusi komissaari._NEWLINE_Calder j\xc3\xa4rjesti tapaamisia, joissa NHA:n omistajat yrittiv\xc3\xa4t keksi\xc3\xa4 tavan Livingstonesta eroon p\xc3\xa4\xc3\xa4semiseksi. He p\xc3\xa4\xc3\xa4ttiv\xc3\xa4t muodostaa NHA:n tilalle uuden liigan, National Hockey Leaguen. Calder nimitettiin uuden, 26.\xc2\xa0marraskuuta 1917 perustetun liigan komissaariksi._NEWLINE_H\xc3\xa4n k\xc3\xa4ytti valtaansa NHL:n komissaarina ankaralla auktoriteetilla. Kun h\xc3\xa4n vuonna 1920 m\xc3\xa4\xc3\xa4r\xc3\xa4si Quebec Bulldogsin siirtym\xc3\xa4\xc3\xa4n Hamiltoniin, p\xc3\xa4\xc3\xa4t\xc3\xb6ksen kyseenalaistaminen ei tullut kuuloonkaan. Hyv\xc3\xa4 esimerkki h\xc3\xa4nen auktoriteetistaan saatiin my\xc3\xb6s silloin, kun Hamilton Tigers meni lakkoon vuonna 1925. Calder ei suinkaan yritt\xc3\xa4nyt neuvotella pelaajien kanssa vaan laittoi heid\xc3\xa4t pelikieltoon ja rankaisi kutakin pelaajaa 200\xc2\xa0dollarin sakolla._NEWLINE_Calder oli hyvin j\xc3\xa4rkkym\xc3\xa4t\xc3\xb6n kannassaan, jonka mukaan v\xc3\xa4hemmist\xc3\xb6jen osallistumista NHL:\xc3\xa4\xc3\xa4n ei pit\xc3\xa4nyt rajoittaa. Kun h\xc3\xa4n kauden 1927\xe2\x80\x9328 aikana kuuli ensimm\xc3\xa4isest\xc3\xa4 pelk\xc3\xa4st\xc3\xa4\xc3\xa4n tummaihoisista koostuvasta j\xc3\xa4\xc3\xa4kiekkojoukkueesta (Boston Black Panthers), h\xc3\xa4n totesi: \xe2\x80\x9dAmmattikiekolla ei ole s\xc3\xa4\xc3\xa4nt\xc3\xb6j\xc3\xa4 v\xc3\xa4rillist\xc3\xa4 miest\xc3\xa4 vastaan, eik\xc3\xa4 se todenn\xc3\xa4k\xc3\xb6isesti tule sellaisia laatimaankaan.\xe2\x80\x9d T\xc3\xa4ll\xc3\xa4 h\xc3\xa4n viittasi baseballin keskuudessa vallinneeseen rotuerotteluun._NEWLINE_Calderia yritettiin kammeta pois NHL:n komissaarin virasta ainoastaan kerran. T\xc3\xa4m\xc3\xa4 tapahtui kaudella  1932\xe2\x80\x9333, kun Chicago Black Hawksin omistaja Frederic McLaughlin levitti NHL:n johtokunnan keskuudessa Calderin viraltapanoa vaativaa kirjett\xc3\xa4. Johtokunta hylk\xc3\xa4si ehdotuksen._NEWLINE_Vuodesta 1933 l\xc3\xa4htien Calder nimesi NHL:n parhaan tulokkaan. Kaudesta  1936\xe2\x80\x9337 alkaen h\xc3\xa4n sai NHL:n johtokunnalta luvan ostaa liigan parhaalle tulokkaalle annettavan palkinnon, ja h\xc3\xa4n jatkoi k\xc3\xa4yt\xc3\xa4nt\xc3\xb6\xc3\xa4 kauteen  1941\xe2\x80\x9342 saakka._NEWLINE_Calder oli puheenjohtajana NHL:n johtokunnan kokouksessa  25.\xc2\xa0tammikuuta 1943, kun h\xc3\xa4n sai syd\xc3\xa4nkohtauksen. H\xc3\xa4n sai viel\xc3\xa4 toisen syd\xc3\xa4nkohtauksen torontolaisessa sairaalassa.  3.\xc2\xa0helmikuuta h\xc3\xa4n tunsi olevansa riitt\xc3\xa4v\xc3\xa4n hyv\xc3\xa4ss\xc3\xa4 kunnossa matkustamaan ja palasi Montr\xc3\xa9aliin seuraavana p\xc3\xa4iv\xc3\xa4n\xc3\xa4. Saapuessaan kaupunkiin h\xc3\xa4n k\xc3\xa4vi paikallisessa sairaalassa kontrollissa. H\xc3\xa4n sai kuitenkin kohtalokkaan syd\xc3\xa4nkohtauksen ja kuoli samana aamuna._NEWLINE_NHL:n johtokunta lahjoitti h\xc3\xa4nen muistokseen Calder Memorial Trophyn, joka jaetaan vuosittain NHL:n parhaalle tulokkaalle._NEWLINE_Frank Calder haudattiin 1943 Montr\xc3\xa9alissa, Qu\xc3\xa9beciss\xc3\xa4 sijaitsevaan Mount Royal Cemeteryyn.'